Stampa t-test tal-qari ... Il-Ħmistax-il Ġimgħa taż-Żmien ta' Matul is-Sena L-Erbgħa Forsi qatt ftaħret il-mannara kontra min iqaċċat biha? Qari mill-Ktieb tal-Profeta Iżaija Dan jgħid il-Mulej: Gwaj għall-Assirja, il-ħatar ta' għadbi u l-għasluġ fil-qilla tiegħi! Għall-poplu midgħi jien nibagħtu, u kontra l-ġens tad-dagħdigħa tiegħi jien nordnalu, li jħarbtu bla ħniena, jaħtaflu l-priża, u jgħaffeġ fuqu bħat-tajn tal-art. Imma hu ma jifhimhiex hekk, u f'qalbu ma jidhirlux hekk: għax f'qalbu għandu li jħarbat, u jeqred ġnus fuq ġnus. Għax hu qal: "Bis-saħħa ta' idejja għamilt dan; u bl-għaqal tiegħi, għax moħħi jilħaqli, neħħejt il-fruntieri tal-popli, u ħtaftilhom ġidhom, u bħall-ġorf niżżilt lis-slaten. U idi, bħallikieku sabet bejta, ħatfet ġid il-popli. Bħalma jiġbru l-bajd mitluq, jien ġbart l-art kollha, bla ma ħadd ħarrek ġwenħajh, jew fetaħ munqaru u pespes". Forsi qatt ftaħret il-mannara kontra min iqaċċat biha? Forsi l-munxar qatt qam għal min jaħdem bih? Bħallikieku l-ħatar jista' jħarrek lil min jerfgħu, jew l-għasluġ lil dak li mhux xi biċċa għuda! Għalhekk għad jibgħat is-Sid, il-Mulej tal-eżerċti, l-għelubija f'simnitu, u f'ġewwenih iqabbadlu l-ħruq, il-ħruq tan-nar. Il-Kelma tal-Mulej R/. Irroddu ħajr lil Alla R/. (14a): Il-Mulej ma jitlaqx il-poplu tiegħu Huma jkasbru, Mulej, lill-poplu tiegħek, u jgħakksu lill-poplu ta' wirtek. Joqtlu l-armla u l-barrani, u l-mewt jagħtu lill-iltiema. R/. U jgħidu: "Ma jarax il-Mulej; ma jintebaħx Alla ta' Ġakobb". Ifhmuha, intom nies boloh fost il-poplu! Nies bla moħħ, meta se tintebħu? R/. Forsi min għamel il-widnejn ma jismax? Jew min sawwar l-għajnejn ma jarax? Taħsbu li min iwiddeb lill-ġnus ma jrażżanx? Jew m'għandux għerf min jgħallem lill-bniedem? R/. Għax il-Mulej ma jitlaqx il-poplu tiegħu, ma jħallix il-poplu, il-wirt tiegħu. Għax il-ħaqq jerġa' jsir bil-ġustizzja, u fuqu jimxu dawk kollha ta' qalb safja. R/. AKKLAMAZZJONI QABEL L-EVANĠELJU Infaħħrek, Missier, Sid is-sema u l-art, għax inti dawn il-ħwejjeġ tas-Saltna wrejthom liċ-ċkejknin. EVANĠELJU Dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin. Qari mill-Evanġelju skont San Mattew F'dak iż-żmien, Ġesù qabad u qal: "Infaħħrek, Missier, Sid is-sema u l-art, għax inti dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin. Iva, Missier, għax lilek hekk għoġbok. Kollox kien mogħti lili minn Missieri, u ħadd ma jagħraf lill-Iben jekk mhux il-Missier, kif ħadd ma jagħraf lill-Missier jekk mhux l-Iben u dak li lilu l-Iben irid jgħarrafhulu". Il-Kelma tal-Mulej R/. Tifħir lilek Kristu
Qari tal-Quddies tal-Erbgħa tal-XV-il ġimgħa matul is-Sena. San Bonaventura, Isqof u Duttur tal-Knisja (TO)